**Îmbuteliem papilele gustative ale îndoielii**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am tatonat puțin terenul celor privilegiați

până când s-au prins

că mă jucam cuminte

cu sfori despre care

nu prea se știa înainte

am acceptat pauzele dintre două înghițituri

crezând cu tărie că se pot drege

dar degeaba

trebuia să înșurubez dopuri de plută

până uitam de mișcarea de revoluție

persecuție!

mi-am zis și am plecat

în acel spațiu terestru

care seamănă cu un hambar

pentru oameni de pâine

unii îl numesc „acasă”

eu doar mă bucur că este

și pentru ziua de mâine

24 septembrie 2018, Constanța